Sædjöflaætt
Sædjöflaætt (fræðiheiti: Ceratiidae) er ætt fiska af ættbálki kjaftagelgna.

Lýsing
Meðalstórir til allstórir fiskar, nokkuð hávaxnir og þunnvaxnir, með afar stórt höfuð, meðalstóran, mjög uppstæðan kjaft, og eru í honum hvassar tennur. Augu eru afar smá; á enni, milli augna eða rétt aftan við þau er langur angi – ummyndaður uggageisli, með ljósfæri á enda. Kviðuggar eru engir, en sporðgeislarnir eru teygðir aftur í langa anga. Sporður er stór, með 8-9 uggageisla, bakuggi og raufaruggi eru andspænis honum og eru 3-5 geislar í hvorum þeirra. Framan við bakugga eru 2-3 separ. Eyruggar eru litlir með 16-17 geislum hvor uggi og frekar hástæðir. Roðið er sett beinkörtum eða bert. Tálknafanir eru 2; gelgjur 6, skúflangar 2. Beinin laus og lin.

Af þessari ætt eru kunnar 4 tegundir í tveimur ættkvíslum. Það eru djúpfiskar, sem eiga heima víða um höf. Hængar þessarar ættar eru dvergfiskar; ungir lifa þeir sjálfstæðir, en fullþroska lifa þeir sníkjulífi á hrygnunni. Hér við land eru tvær tegundir þekktar: sædjöfull (Ceratias holboelli) og surtur (Cryptopsaras couesii).

Tegundir
Það eru aðeins 4 tegundir í þessari ætt:

Ættkvísl sædjöflar (Ceratias):
 Sædjöfull (Ceratias holboelli);
 (Ceratias tentaculatus);
 (Ceratias uranoscopus).

Ættkvísl surtar (Cryptopsaras) með einni tegund:

 Surtur (Cryptopsaras couesii).

Myndir

Tenglar

Kjaftagelgjur